இந்தக் குற்றச்சாட்டு குறித்து எதுவும் தெரிவிக்காத டாஸ்மாக் நிறுவனத்தின் மேலாண்மை இயக்குநர், டாஸ்மாக் நிறுவனத்தின் மதுக்கடைகளில் பழைய ரூபாய் தாள்களை வாங்க அனுமதி அளிக்கவில்லை என்றும், இதுதொடர்பான எனது குற்றச்சாற்று முற்றிலும் தவறானது ஆகும் என்றும் கூறியிருக்கிறார். செல்லாத ரூபாய் தாள்கள் மாற்றப்பட்டது தொடர்பான குற்றச்சாட்டால் நிம்மதியிழந்த அமைச்சர்கள் தரப்பில் அளிக்கப்பட்ட அழுத்தம் காரணமாகவே, இப்படி ஒரு மறுப்பை டாஸ்மாக் மேலாண்மை இயக்குநர் அளித்துள்ளார். ஆனால், ஒரு பொய்யை மறைக்க ஓராயிரம் பொய் கூறியதைப் போன்று, பழைய ரூபாய் தாள்களை மாற்ற அனுமதிக்கவில்லை என்று கூறியிருப்பதன் மூலம், கடந்த காலங்களில் கூறிவந்த தகவல்களிலிருந்து டாஸ்மாக் மேலாண்மை இயக்குநர் இப்போதும் முற்றிலுமாக முரண்பட்டிருக்கிறார்.